b'\n_START_ARTICLE_\nJousiammunta\n_START_PARAGRAPH_\nJousiammunta on ampumista jousella ja nuolella. Nuolet voi t\xc3\xa4hd\xc3\xa4t\xc3\xa4 esimerkiksi maalitauluun tai jousimets\xc3\xa4styksess\xc3\xa4 saalisel\xc3\xa4imeen. Jousiammunta on urheilumuoto ja olympialaji. Entisaikaan my\xc3\xb6s sodissa k\xc3\xa4ytettiin jousiampujia.\n_START_SECTION_\nHistoriaa\n_START_PARAGRAPH_\nJousi on perinteinen ase, jota on k\xc3\xa4ytetty eri puolilla maailmaa jo kivikaudella ja jota k\xc3\xa4ytet\xc3\xa4\xc3\xa4n edelleen joissain yhteis\xc3\xb6iss\xc3\xa4. Jousia on k\xc3\xa4ytetty mets\xc3\xa4styksess\xc3\xa4, sodank\xc3\xa4ynniss\xc3\xa4 ja urheiluv\xc3\xa4lineen\xc3\xa4._NEWLINE_Jouset k\xc3\xa4dess\xc3\xa4\xc3\xa4n suurriistaa takaa ajavia mets\xc3\xa4st\xc3\xa4ji\xc3\xa4 kuvataan muun muassa luola- ja kalliomaalauksissa, jotka on ajoitettu 20\xc2\xa0000\xe2\x80\x9350\xc2\xa0000 vuoden taakse. Jousen ja nuolen k\xc3\xa4yt\xc3\xb6n on arvioitu ulottuvan paljon sit\xc3\xa4kin varhaisemmalle ajalle ihmiskunnan historiassa. Jousella ovat ampuneet l\xc3\xa4hes kaikki alkuper\xc3\xa4iskansat. Merkitt\xc3\xa4vist\xc3\xa4 alueista vain Australiassa jousta ei k\xc3\xa4ytetty, vaan sen tilalla k\xc3\xa4ytettiin bumerangeja ja vipukeih\xc3\xa4it\xc3\xa4._NEWLINE_Vanhat jouset olivat joko yhdest\xc3\xa4 puusta tehtyj\xc3\xa4 pitk\xc3\xa4jousia tai useasta osasta koottuja yhdistelm\xc3\xa4jousia eli vahvistettuja jousia. Muinaisten egyptil\xc3\xa4isten tiedet\xc3\xa4\xc3\xa4n k\xc3\xa4ytt\xc3\xa4neen pitk\xc3\xa4jousta sota-aseenaan jo 3500 eaa. Yksipuista pitk\xc3\xa4jousta k\xc3\xa4yttiv\xc3\xa4t Englannin armeijat viel\xc3\xa4 keskiajalla. Japanilaisilla oli bambusta koostettuja pitk\xc3\xa4jousia, joita k\xc3\xa4ytettiin aina 1900-luvulle saakka. Suomalaisten ja lappalaisten jouset oli koottu koivusta ja m\xc3\xa4nnyst\xc3\xa4, ja suomalaisia sotilaita pidettiin 1500-luvulla eritt\xc3\xa4in taitavina k\xc3\xa4sijousella ampujina. Arktisten alueiden kansat vahvistivat jousiaan joskus valaan luilla ja j\xc3\xa4nteill\xc3\xa4._NEWLINE_Lyhyit\xc3\xa4 vastakaarijousia alettiin k\xc3\xa4ytt\xc3\xa4\xc3\xa4 ratsastajien aseena noin 2000 eaa. Keskiajalla mongolikansat k\xc3\xa4yttiv\xc3\xa4t lyhyit\xc3\xa4 vastakaarijousiaan hyvin tehokkaasti valloittaessaan suuria alueita. Vastakaarijousi lienee kiinalaista keksint\xc3\xb6\xc3\xa4. Kiinalaiset keksiv\xc3\xa4t luultavasti my\xc3\xb6s varsijousen, jota he k\xc3\xa4yttiv\xc3\xa4t sota-aseena jo noin 1500 eaa. Keski-Euroopassa varsijousi oli t\xc3\xa4rke\xc3\xa4 ase lyhyen ajan ennen tuliaseiden k\xc3\xa4ytt\xc3\xb6\xc3\xb6nottoa. Pohjolassa varsijousi on ollut merkitt\xc3\xa4v\xc3\xa4 mets\xc3\xa4stysase; sota-aseena jousta k\xc3\xa4ytettiin Suomessa viimeisi\xc3\xa4 kertoja Porrassalmen taistelussa 1789._NEWLINE_Nuolenk\xc3\xa4rjet valmistettiin aluksi karkaisemalla puuta polttamalla. My\xc3\xb6hemmin nuolenk\xc3\xa4rki\xc3\xa4 on tehty kivest\xc3\xa4, luusta ja metallista, mutta Amazonin intiaanit k\xc3\xa4ytt\xc3\xa4v\xc3\xa4t edelleen puuk\xc3\xa4rkisi\xc3\xa4 nuolia kalastamisessa.\n_START_SECTION_\nMuita varusteita\n_START_PARAGRAPH_\nLaukaisulaitetta voidaan k\xc3\xa4ytt\xc3\xa4\xc3\xa4, jos jousen laukaisu sormilla olisi ilman sit\xc3\xa4 liian vaikeaa suuren j\xc3\xa4nnekulman vuoksi, kuten taljajousessa usein on. Laukaisulaitetta pidet\xc3\xa4\xc3\xa4n laukaisuk\xc3\xa4dess\xc3\xa4, j\xc3\xa4nne asetetaan siihen ja vapautetaan laukaisussa._NEWLINE_Jousiampujan muita lis\xc3\xa4varusteita ovat esimerkiksi stabilaattorit, vakaimet ja tuet, valol\xc3\xa4hteet ja laserit, kuvauslaitteet, nopeusmittari ja et\xc3\xa4isyysmittari, jouseen kiinnitett\xc3\xa4v\xc3\xa4t siimakela ja \xc3\xa4\xc3\xa4nenvaimennin, sormil\xc3\xa4pp\xc3\xa4 ja sormisuojus, rannesuoja ja rannelenkki, jousivaaka, nuolen irroittimet, jousen rakennus- ja virityssarjat sek\xc3\xa4 jousilaukku, nuoliteline ja nuolikotelo.\n_START_SECTION_\nViritys ja s\xc3\xa4\xc3\xa4t\xc3\xa4minen\n_START_PARAGRAPH_\nJos jousta on s\xc3\xa4ilytetty viritt\xc3\xa4m\xc3\xa4tt\xc3\xb6m\xc3\xa4n\xc3\xa4, se viritet\xc3\xa4\xc3\xa4n ennen k\xc3\xa4ytt\xc3\xb6\xc3\xa4. Virityksess\xc3\xa4 j\xc3\xa4nne kiinnitet\xc3\xa4\xc3\xa4n kire\xc3\xa4ksi jousen k\xc3\xa4rkiin. J\xc3\xa4nteen viritt\xc3\xa4miseen on useita erilaisia menetelmi\xc3\xa4, ja siin\xc3\xa4 voi k\xc3\xa4ytt\xc3\xa4\xc3\xa4 apuna esimerkiksi apuj\xc3\xa4nnett\xc3\xa4, sein\xc3\xa4\xc3\xa4n kiinnitettyj\xc3\xa4 tappeja, virityslaatikkoa tai virityspenkki\xc3\xa4._NEWLINE_Jouseen asetetaan halutut s\xc3\xa4\xc3\xa4d\xc3\xb6t ennen ampumista. Asetuksiin kuuluvat esimerkiksi j\xc3\xa4nnev\xc3\xa4lin tai vetopituuden s\xc3\xa4\xc3\xa4t\xc3\xb6, jousen tillerin s\xc3\xa4\xc3\xa4t\xc3\xb6 ja nuolihyllyn asetukset.\n_START_SECTION_\nAmpuminen\n_START_PARAGRAPH_\nJousella voi ampua oikealla tai vasemmalla k\xc3\xa4dell\xc3\xa4, ja jousia valmistetaan sek\xc3\xa4 oikea- ett\xc3\xa4 vasenk\xc3\xa4tisin\xc3\xa4 malleina. Oikeak\xc3\xa4tiset henkil\xc3\xb6t ampuvat yleens\xc3\xa4 pit\xc3\xa4en jousta vasemmassa k\xc3\xa4des\xc3\xa4\xc3\xa4n ja vet\xc3\xa4en nuolta oikealla k\xc3\xa4dell\xc3\xa4\xc3\xa4n. Jos vasen silm\xc3\xa4 on kuitenkin hallitseva, oikeak\xc3\xa4tiselle voi joskus olla luontevampaa ampua vasenk\xc3\xa4tisen\xc3\xa4. Oikeak\xc3\xa4tisen jousessa ikkunaleikkaus, jonka kautta nuoli ammutaan, on vasemmalla puolella._NEWLINE_Nuolia ammutaan maaliin, joka voi olla esimerkiksi sis\xc3\xa4kk\xc3\xa4isist\xc3\xa4 renkaista maalattu maalitaulu tai luonnolliselta n\xc3\xa4ytt\xc3\xa4v\xc3\xa4 el\xc3\xa4imen kuva. Maalin takana on tausta, johon nuolet pys\xc3\xa4htyv\xc3\xa4t, sek\xc3\xa4 turvallinen tila._NEWLINE_Ampuja seisoo vartalo ja jalkater\xc3\xa4t valintansa mukaan suunnattuina joko ampumalinjan mukaisesti tai hiukan siit\xc3\xa4 vinoon eteen tai taaksep\xc3\xa4in. Jokaisessa asennossa on omat etunsa ja haittansa. Ampuja pit\xc3\xa4\xc3\xa4 jousta toisessa k\xc3\xa4dess\xc3\xa4\xc3\xa4n ja asettaa toisella k\xc3\xa4dell\xc3\xa4\xc3\xa4n nuolen j\xc3\xa4nteelle ja nuolihyllylle. H\xc3\xa4n suoristaa jousta pit\xc3\xa4v\xc3\xa4n k\xc3\xa4tens\xc3\xa4, vet\xc3\xa4\xc3\xa4 j\xc3\xa4nteen leukansa, poskensa tai niskansa tasolle, t\xc3\xa4ht\xc3\xa4\xc3\xa4 ja laukaisee eli p\xc3\xa4\xc3\xa4st\xc3\xa4\xc3\xa4 nuolen irti. Testiammunnan perusteella voidaan hienos\xc3\xa4\xc3\xa4d\xc3\xb6ill\xc3\xa4 ja mikros\xc3\xa4\xc3\xa4d\xc3\xb6ill\xc3\xa4 korjata t\xc3\xa4ht\xc3\xa4yksen mahdollinen korkeusvirhe tai sivuttaisvirhe, tai nuolen ep\xc3\xa4m\xc3\xa4\xc3\xa4r\xc3\xa4inen lento.\n_START_SECTION_\nKilpailutyypit\n_START_PARAGRAPH_\nTauluammunta on jousiammunnan p\xc3\xa4\xc3\xa4kilpailumuoto. Siin\xc3\xa4 k\xc3\xa4ytet\xc3\xa4\xc3\xa4n t\xc3\xa4ht\xc3\xa4injousta, taljajousta, vaistojousta tai pitk\xc3\xa4jousta. Olympialaisissa ammutaan vain t\xc3\xa4ht\xc3\xa4injousella._NEWLINE_Ammuntamatka t\xc3\xa4ht\xc3\xa4injousella ammuttaessa on 70 metri\xc3\xa4. Taulu on halkaisijaltaan 122 senttimetri\xc3\xa4 ja kympin halkaisija on 12 senttimetri\xc3\xa4. Taljajousella, vaistojousella ja pitk\xc3\xa4jousella ammutaan 50 metrin matkalta._NEWLINE_Tauluammunnassa on henkil\xc3\xb6kohtainen kilpailu, parikilpailu ja joukkuekilpailu. Tauluammunnan alkukilpailussa ammutaan 72 nuolta. Parhaat p\xc3\xa4\xc3\xa4sev\xc3\xa4t kahden kilpailijan v\xc3\xa4lisille pudotuskierroksille, jotka huipentuvat mitaliotteluihin. Otteluissa ammutaan 15 nuolta, t\xc3\xa4ht\xc3\xa4injousella 9\xe2\x80\x9315 nuolta, kolmen nuolen sarjoissa. Eri jousityypeille on oma pistelaskunsa._NEWLINE_Maastoammunnassa k\xc3\xa4ytet\xc3\xa4\xc3\xa4n t\xc3\xa4ht\xc3\xa4injousta, taljajousta tai vaistojousta. Ammuntamatkat ovat viidest\xc3\xa4 metrist\xc3\xa4 60 metriin ja taulut halkaisijaltaan 20 senttimetrist\xc3\xa4 80 senttimetriin. Alkukilpailussa ammutaan 144 nuolta kahden p\xc3\xa4iv\xc3\xa4n aikana 24 ammuntapaikalla, jotka sijaitsevat maastossa. Pudotuskierroksille p\xc3\xa4\xc3\xa4see 16 parasta kilpailijaa tai 8 parasta joukkuetta.\n_START_SECTION_\nHarrastuksena\n_START_PARAGRAPH_\nSuomessa jousiammuntaa voi harrastaa l\xc3\xa4hes 70 seurassa (vuonna 2008). Jousiammunnan opettelu vie paljon aikaa ja vaatii pitk\xc3\xa4j\xc3\xa4nteisyytt\xc3\xa4. Jousiammunta tarjoaa vastapainoa kiireiselle el\xc3\xa4m\xc3\xa4nrytmille, sill\xc3\xa4 siin\xc3\xa4 on pystytt\xc3\xa4v\xc3\xa4 keskittym\xc3\xa4\xc3\xa4n tilanteeseen ja kontrolloitava hermoja._NEWLINE_Jousiammuntaharrastusta suositellaan aloitettavaksi aikaisintaan kymmenvuotiaana, sill\xc3\xa4 vasta tuolloin katsotaan ampujalla olevan riitt\xc3\xa4v\xc3\xa4sti keskittymiskyky\xc3\xa4 sek\xc3\xa4 voimaa jousen j\xc3\xa4nnitt\xc3\xa4miseen. Ensimm\xc3\xa4inen kilpailusarja on tarkoitettu 10\xe2\x80\x9312-vuotiaille. Vanhimmat jousiammunnan harrastajat ovat Suomessa yli 70-vuotiaita.'